<classify> Mechi hiyo ni miongoni mwa mechi za viporo za Yanga ambapo sasa imebakiza viporo viwili itakayovimaliza baada ya kucheza mechi ya Ligi ya Mabingwa Afrika dhidi ya Al Ahly ya Misri mwishoni mwa wiki hii.Wakati Yanga ikichanua Uwanja wa Taifa, mshindani mwingine katika kuwania kombe hilo Azam jana ilinganganiwa Mwanza na kutoka sare ya bao 1-1 na Toto African ya huko.Ushindi wa Yanga umeifanya ifikishe pointi 53 nyuma ya Simba yenye pointi 57 lakini ikiwa na michezo miwili zaidi huku Azam ikibaki nafasi ya tatu kwenye msimamo wa ligi ikiwa na pointi 51.Kagera Sugar walikuwa wa kwanza kuandika bao la kuongoza katika dakika ya tisa ya mchezo huo likifungwa na Mbaraka Yusuph baada ya kuunganisha krosi ya Paul Ngwai.Yanga ilipata bao la kusawazisha katika dakika ya 25 kupitia kwa mshambuliaji wake Donald Ngoma aliyefunga baada ya kuunganisha mpira wa krosi wa Juma Abdul.Hata hivyo, juhudi za kila upande kuongeza bao hazikuzaa matunda na timu zote kulazimika kwenda mapumziko zikiwa sare ya bao 1-1.Kuanza kwa kipindi cha pili Yanga ilifanya mashambulizi ya harakaharaka na dakika ya 62 yalizaa matunda kwa Amisi Tambwe kufunga bao la pili kwa shuti kali lililomzidi maarifa kipa wa Kagera Sugar, Andrew Ntala na mpira kujaa wavuni.Ikiwa imesalia dakika moja kabla ya mchezo kumalizika, Haji Mwinyi aliifungia Yanga bao la tatu baada ya kuunganisha mpira wa kichwa uliopigwa na Simon Msuva.Yanga ingeweza kupata mabao zaidi lakini beki wake Kelvin Yondani alikosa mkwaju wa penalti katika dakika ya 34 iliyotolewa na mwamuzi baada ya beki wa Kagera Sugar, Shaaban Ibrahim kumchezea vibaya Ngoma.Kwenye uwanja wa CCM Kirumba Mwanza, Azam ilishindwa kuendeleza cheche za ushindi baada ya kulazimishwa sare ya bao 1-1 na Toto African ya huko.Nahodha wa Azam, John Bocco alikuwa wa kwanza kuiandikia timu yake bao la kuongoza katika dakika ya 23 kabla Toto haijasawazisha kupitia kwa Waziri Junior katika dakika ya 40 baada ya kuunganisha pasi ya Japhary Mohamed.  <topic>: michezo 